ธุรกิจบัตรเครดิต
ปี 2555 ถือเป็นปีที่ธุรกิจบัตรเครดิตขยายตัวได้สูงถึง 10-10.5% ในปีนี้จึงถือว่าเป็นความท้าทายของธุรกิจบัตรเครดิต ที่จะต้องประคองแรงส่งของการเติบโต เพื่อรักษาส่วนแบ่งตลาดและรายรับทั้งดอกเบี้ยและค่าธรรมเนียมจากธุรกิจนี้ไว้ได้ต่อเนื่อง
24 ม.ค. 2556

ปี 2555 ถือเป็นปีที่ธุรกิจบัตรเครดิตขยายตัวได้สูงถึง 10-10.5% ในปีนี้จึงถือว่าเป็นความท้าทายของธุรกิจบัตรเครดิต ที่จะต้องประคองแรงส่งของการเติบโต เพื่อรักษาส่วนแบ่งตลาดและรายรับทั้งดอกเบี้ยและค่าธรรมเนียมจากธุรกิจนี้ไว้ได้ต่อเนื่อง 
ศูนย์วิจัยกสิกรไทย คาดว่าในปี 2556 จำนวนบัตรเครดิตจะขยายตัวได้ไม่ต่ำกว่า 1.2-1.5 ล้านใบ หรือเติบโตราว 79% จากปี 2555 ซึ่งแม้จะชะลอลง แต่ก็ยังนับเป็นระดับการขยายตัวที่ค่อนข้างสูงเมื่อเทียบกับค่าเฉลี่ยการเติบโตย้อนหลัง 3 ปีที่ราว 5.7%
สำหรับมูลค่าการใช้จ่ายผ่านบัตรเครดิตขยายตัวได้ราว 10-15% หรือคิดเป็นมูลค่า 1.05-1.1 ล้านล้านบาท ส่วนเงินให้สินเชื่อคงค้างบัตรเครดิตทั้งระบบ ทั้งธนาคารพาณิชย์ไทย สาขาธนาคารพาณิชย์ต่างประเทศ และสถาบันการเงินที่ไม่ใช่ธนาคาร คาดว่าจะเติบโตได้ในอัตราที่ชะลอลงสอดคล้องกับปริมาณการใช้จ่ายผ่านบัตรเครดิต หรือเติบโตได้ราว 10-13% เมื่อเทียบกับปี 2555 ที่คาดว่าจะเติบโตสูงถึง 15.516.5% 
อย่างไรก็ตาม การเติบโตของบัตรเครดิตน่าจะได้รับแรงหนุนจาก กลุ่มผู้เริ่มต้นทำงานหรือนักศึกษาปริญญาตรีจบใหม่ (First Jobber) ที่มีจำนวนไม่น้อยกว่าหลักแสนราย และการปรับกลยุทธ์ทางธุรกิจโดยให้น้ำหนักกับการขยายฐานลูกค้าในบางเซ็กเมนต์ที่มีโอกาสเติบโตได้มากขึ้น อาทิ กลุ่มชาวต่างชาติที่เข้ามาทำงานในไทย หรือผู้ประกอบการเอสเอ็มอี รวมทั้งการกระจายฐานลูกค้าผู้ถือบัตรไปยังจังหวัดหัวเมืองใหญ่ที่มีศักยภาพ 
ส่วนกลยุทธ์การตลาดสำหรับการขยายฐานบัตรในปี 2556 คาดว่าคงไม่ได้ฉีกแนวออกไปจากช่วงปีที่ผ่านมามากนัก อาทิ การจับมือกับคู่พันธมิตรออกบัตรเครดิต รวมถึงการขยายช่องทางรับสมัครบัตรเครดิตผ่านห้างสรรพสินค้าชั้นนำและทางออนไลน์ ควบคู่ไปกับการอนุมัติบัตรภายในระยะเวลาอันสั้น 
ด้านกลยุทธ์การกระตุ้นการใช้จ่าย คงมีส่วนผสมของแคมเปญที่สนับสนุนการชำระหนี้คืนในระดับที่มากขึ้น เช่น การให้คะแนนสะสมพิเศษกรณีชำระหนี้เต็มวงเงิน หรือชำระหนี้ก่อนครบกำหนด เพื่อบริหารคุณภาพหนี้ 
นอกจากนี้ ยังมีกิจกรรมทางการตลาดต่อเนื่องลักษณะแคมเปญที่ใกล้เคียงกับช่วงที่ผ่านมา อาทิ โปรโมชันผ่อน 0% ที่ให้เทอมนาน 6-12 เดือน การให้เครดิตเงินคืน การให้คะแนนสะสมเพื่อแลกของรางวัล รวมถึงแคมเปญส่วนลดพิเศษร่วมกับร้านค้าพันธมิตร เป็นต้น เพื่อกระตุ้นให้เกิดการใช้จ่ายผ่านบัตรเครดิต 
ส่วนการขยายช่องทางการใช้จ่ายผ่านบัตรเครดิต จะมีการเข้าสู่การซื้อขายผ่านช่องทางออนไลน์ตามพฤติกรรมของลูกค้ามากขึ้นด้วย 
อย่างไรก็ดี มีประเด็นสำคัญที่ต้องติดตามอย่างใกล้ชิดในปีนี้คือ การการจำกัดรายการส่งเสริมการขายในผลิตภัณฑ์เงินออมและการลงทุน อาทิ ห้ามให้ของขวัญพิเศษที่มีมูลค่าเกินเกณฑ์ที่กำหนด ห้ามให้ของรางวัลโดยการจับสลาก 
ในขณะเดียวกันการเร่งระดับขึ้นของหนี้ครัวเรือนจะกลายเป็นโจทย์สำคัญที่ผู้ประกอบการธุรกิจบัตรเครดิตที่จะต้องรับมือ 
ทั้งนี้ แม้ว่าตัวเลขหนี้ที่ไม่ก่อให้เกิดรายได้ (เอ็นพีแอล) ของสินเชื่อบัตรเครดิต ยังไม่น่ากังวล แต่ผู้ประกอบการบัตรเครดิตคงต้องติดตามความสามารถในการชำระหนี้ของกลุ่มลูกค้าใหม่และกลุ่มที่มีรายได้ต่อเดือนใกล้เกณฑ์ขั้นต่ำของการเริ่มทำบัตรเครดิต ท่ามกลางสถานการณ์ที่ภาระค่าครองชีพสูงขึ้น ซึ่งจะต้องหาจุดสมดุลระหว่างการขยายธุรกิจไปพร้อมๆ กับการบริหารคุณภาพสินเชื่อให้อยู่ในระดับเหมาะสม
ขณะเดียวกันต้องติดตามแนวทางการเพิ่มเติมมาตรการกำกับดูแลสถาบันการเงิน ของธนาคารแห่งประเทศไทย (ธปท.) และการบังคับใช้ พ.ร.บ.การประกอบธุรกิจบัตรเครดิต พ.ศ. ...รวมถึงการกำหนดมาตรการคุ้มครองผู้บริโภคที่ชัดเจนและเป็นรูปธรรมมากขึ้น และยังต้องติดตามกรณีที่ทางการอาจเพิ่มเติมบทบัญญัติที่เกี่ยวข้องกับวิธีการคำนวณอัตราอัตราดอกเบี้ย ค่าธรรมเนียม ค่าปรับ และค่าใช้จ่ายอื่นใด โดยใช้ “ยอดค้างชำระสินเชื่อ” เป็นฐานในการคำนวณแทน ”ยอดเงินต้นที่ใช้จ่ายผ่านบัตร” ดังเช่นในปัจจุบัน อาจกดดันผู้ประกอบการบัตรเครดิตหันไปให้น้ำหนักกับการสร้างรายได้ค่าธรรมเนียม ควบคู่ไปกับการบริหารต้นทุนอย่างมีประสิทธิภาพ เพื่อรักษาระดับรายได้ของผู้ประกอบการ 
นอกจากนี้ ยังมีการกำหนดให้การรับส่งข้อมูลธุรกรรมการใช้จ่ายผ่านบัตรเครดิตที่เกิดขึ้นในประเทศไปยังผู้ประกอบธุรกิจบัตรเครดิต ต้องผ่านศูนย์กลางหรือจุดเชื่อมต่อรับส่งข้อมูลรายการชำระเงินทางอิเล็กทรอนิกส์ที่จัดตั้งและดำเนินการภายในประเทศ (Local Switching) ซึ่งสอดคล้องกับแผนพัฒนาระบบการเงินชำระเงินของ ธปท. เพื่อสนับสนุนให้ประชาชนหันมาใช้บัตรอิเล็กทรอนิกส์ (อันนับรวมถึงบัตรเดบิต บัตรเครดิต และบัตรเอทีเอ็ม) เพื่อลดต้นทุนการจัดการเงินสดของธนาคารพาณิชย์รวมถึง ธปท.